ไฟแนนเชียลไดเจสต์
TTW โรดโชว์เพิ่มต่างชาติถือหุ้น 30%
20 ม.ค. 2555

TTW โรดโชว์เพิ่มต่างชาติถือหุ้น 30%
สมเกียรติ ปัทมมงคลชัย ผู้อำนวยการฝ่ายบัญชีและการเงิน บริษัท น้ำประปาไทย (TTW) เปิดเผยว่า บริษัทตั้งเป้าเพิ่มสัดส่วนนักลงทุนต่างชาติถือครองหุ้นเป็น 30% จากปัจจุบันมีสัดส่วนอยู่ที่ 23.4% ล่าสุดได้ไปโรดโชว์กับบริษัทหลักทรัพย์ โนมูระ พัฒนสิน โดยให้ข้อมูลแก่นักลงทุนสถาบันกว่า 10 ราย กับในงาน “Nomura Clean and Green Day” ที่ประเทศฮ่องกงเพื่อกระตุ้นสัดส่วนการถือหุ้นของนักลงทุนต่างชาติ
“บริษัทชูจุดขาย เน้นการทำความเข้าใจและให้ความเชื่อมั่นกับนักลงทุนว่า กลางปีนี้ แม้บริษัทจะต้องรับภาระภาษีส่งเสริมการลงทุน (BOI) เพิ่มขึ้น แต่บริษัทมั่นใจว่าจะไม่มีผลกระทบต่อรายได้และความสามารถในการทำกำไรอย่างแน่นอน” สมเกียรติ กล่าว 
สำหรับผลงานในปีนี้ กำไรจะเติบโตดีขึ้นโดยในธุรกิจน้ำ บริษัทตั้งเป้าที่จะมียอดจ่ายน้ำเพิ่มขึ้น 78% ส่วนรายได้จากการลงทุนธุรกิจไฟฟ้าในบริษัท ซีเค พาวเวอร์ ก็จะเริ่มรับรู้รายได้ตั้งแต่ปีนี้เป็นต้นไป รวมถึงภาพการลงทุนในโครงการผลิตไฟฟ้าด้วยพลังงานน้ำ เขื่อนน้ำงึม 2 ที่บริษัทถือหุ้นอยู่ 30% ตั้งอยู่ที่เมืองเวียงจันทน์ สาธารณรัฐประชาธิปไตยประชาชนลาว
SST ฟาดกำไรหลังขายหุ้นคืนหมดเกลี้ยง
บริษัท ทรัพย์ศรีไทย (SST) เปิดเผยว่า บริษัทได้ขายหุ้นที่ซื้อคืนจากตลาดหลักทรัพย์แห่งประเทศไทยทั้งหมดแล้ว และเร็วกว่าที่วันกำหนด ในวันที่ 21 เม.ย. 2555 โดยล็อตสุดท้ายขายเมื่อวันที่ 18 ม.ค. 2555 จำนวน 1,271,100 หุ้น ในราคาหุ้นละ 18.50 –17.10 บาท ได้รับเงินทั้งสิ้น 22.76 ล้านบาท 
ที่ผ่านมาราคาหุ้น SST ปรับตัวขึ้นแรงมาก จากที่เคยเคลื่อนไหวแถว 89 บาท ก็พุ่งพรวดขึ้นมาใกล้ 20 บาท ซึ่งการซื้อหุ้นคืนของบริษัทแล้วขายออกในตลาดหลักทรัพย์ฯ สร้างกำไรให้กับบริษัทจำนวนมาก
‘สิปปกร ขาวสอาด’ ถูกไล่พ้นตลาดหุ้น 10 ปี
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ลงโทษผู้ติดต่อกับผู้ลงทุนจำนวน 6 ราย ที่เคยทำงานในบริษัทหลักทรัพย์ เคทีบี เพราะเกี่ยวข้องกับการสร้างราคาหุ้นบริษัท ทราฟฟิก คอร์นเนอร์ โฮลดิ้งส์ (TRAF) ในปลายปี 2550 และปี 2551
ปัจจุบัน TRAF คือบริษัท เอ็ม พิคเจอร์ส เอ็นเตอร์เทนเม้นท์ (MPIC)
สำหรับผู้ถูกลงโทษ อาทิ สิปปกร ขาวสอาด ซึ่ง ก.ล.ต.จะปฏิเสธการให้ความเห็นชอบเป็นบุคลากรในตลาดทุนเป็นระยะเวลา 10 ปี